open-index/open-wikipedia-markdown huggingface dataset:
Vicus longus

**Vicus longus** oli antiikin aikainen katu Rooman kaupungissa Italiassa. Se kulki Suburasta Quirinalikselle.

Vicus longus mainitaan ensimmäisen kerran Liviuksella samassa yhteydessä kuin Pudicitia Plebeian alttarin vihkiminen vuonna 296 eaa. Tällä kadulla sijaitsivat myös Febriksen pyhäkkö ja Fortunan pyhäkkö. Katu esiintyy myös kahdessa keisarikunnan aikaisessa piirtokirjoituksessa sekä *[[Liber pontificalis|Liber pontificaliksessa]]*.

Katu sai alkunsa Suburasta. Se kulki sieltä pohjoiseen Quirinaliksen ja Viminaliksen välisen laakson halki, ja liittyi Alta semitaan Serviuksen muurin Porta collinan sisäpuolella, hyvin lähellä sitä kohtaa, missä nykyinen Via Quintino Sella yhtyy Via Venti Settembreen. Kadun päällyskiveystä on löydetty linjalta, joka ylittää nykyisen Via Nazionalen kahdenkymmenen asteen kulmassa lähellä Banca d'Italiaa, eri kohdista pankin ja Diocletianuksen kylpylöiden väliltä ja noin kilometrin matkalta. Laakso, jonka läpi katu kulki, on keinotekoisesti täytetty. Suuri osa kadun koillisosasta tuhoutui kylpylöiden rakentamisen myötä.

## Lähteet
Vicus patricius

**Vicus patricius** oli antiikin aikainen katu Rooman kaupungissa Italiassa. Se sai alkunsa Suburasta ja kulki koilliseen Cispiuksen ja Viminaliksen välistä Serviuksen muurin Porta Viminalikselle ja mahdollisesti sen ulkopuolelle. Nimi viittaa myös katua reunustaneisiin kortteleihin.

Kadun nimen alkuperä on epävarma. Roomalaiset muinaistutkijat selittivät sen kuitenkin seuraavasti: ”Rooman Vicus patricius sai nimensä siitä, että patriisit asuivat siellä Servius Tulliuksen määräyksestä, jotta jos he juonittelisivat häntä vastaan, heidät voitaisiin tukahduttaa ylemmiltä paikoilta”. Katu mainitaan keisariajalla sekä *[[Liber pontificalis|Liber pontificaliksessa]]*, jossa sitä kutsutaan kerran nimellä *Clivus patricius*, mikä saattoi olla kadun ylempi osa.

Vicus patricius erkaantui Argiletumista ja Clivus Suburanuksesta ja kulki koilliseen Cispiuksen ja Viminaliksen välisessä laaksossa. Se näyttää muodostaneen rajan Regio IV Templum Paciksen ja Regio VI Alta semitan välillä ja vastanneen pitkälti nykyistä Via Urbanaa.  Kadun varrella sijaitsivat Dianalle omistettu temppeli ja mahdollisesti myös Isis Patricialle omistettu temppeli tai pyhäkkö. *[[Einsiedelnin itinerarium]]* mainitsee Santa Euphemian kirkon Vicus patriciuksessa.

## Lähteet
Vicus Vestae

**Vicus Vestae** oli antiikin aikainen katu Rooman kaupungissa Italiassa. Se sijaitsi Regio VIII Forum Romanumin alueella, mutta sen tarkkaa sijaintia ei tunneta varmuudella.

Vicus Vestae tunnetaan vain katkelmallisesta piirtokirjoituksesta, joka on omistettu Lares Augustille. Erään teorian mukaan katu olisi kulkenut Vestan temppeliltä Castorin ja Polluxin temppelin ohi Palatiumin luoteiskulmaan. Toinen teoria sijoittaa sen Vestaalien talon (*Atrium Vestae*) itäpäätyyn.

## Lähteet
Vicus Drusianus

**Vicus Drusianus** oli antiikin aikainen katu Rooman kaupungissa Italiassa. Se sijaitsi Regio I Porta Capenan alueella, ja sen arvellaan olevan katu, joka lähti pohjoiseen Via Appian ja Via Latinan risteyskohdan läheltä.

Vicus Drusianus mainitaan ainoastaan *[[Basis Capitolina]]ssa*. Se sai todennäköisesti nimensä Drusuksen riemukaaresta (*Arcus Drusi*), jonka oletetaan sijainneen Via Appian varrella hieman pohjoiseen siitä kohdasta, jossa se yhtyy Via Latinaan. Tästä pisteestä lähti katu, jonka arvellaan olleen Vicus Drusianus, koilliseen kukkulan yli kohti nykyistä Lateraania. Sen päällyskiveys on osittain jäljitettävissä alkuosaltaan. Katu vastaa läheisesti nykyistä Via della Ferratellaa.

## Lähteet
Vicus jugarius

**Vicus jugarius** (, ”Iestettyjen katu”) oli antiikin aikainen katu Rooman kaupungissa Italiassa. Se kulki Forum Romanumilta Porta Carmentalikselle.

## Historia

Vicus jugarius oli keskeisen sijaintinsa vuoksi Rooman vilkkaimpia ja tunnetuimpia katuja. Kadun nimen sanotaan juontuneen avioliiton suojelijajumalattarelle omistetusta Juno Jugan alttarista. Joskus on ehdotettu, että katu olisi saanut nimensä iesten (*jugum*) eli härkävaljaiden valmistajien työpajojen mukaan tai siitä, että se yhdisti ieksen tavoin Forum Romanumin ja Forum holitoriumin alueet toisiinsa, mutta näitä selityksiä pidetään epätodennäköisempinä.

Kadun paikalla alun perin kulkeneen tien alkuperä oli hyvin vanha, ja se saattoi olla olemassa jo ennen kuin Rooman paikalla oli vakituista asutusta. Se oli osa alkuperäistä Tiber-joelle johtanutta kauppareittiä, ja sitä pitkin Roomaan pohjoisesta, koillisesta ja idästä tulleet tiet johtivat joen alkuperäiselle ylityspaikalle, joka oli heti Tiberin saaren alapuolella. Näitä teitä olivat Via Flaminian ja Clivus argentariuksen edeltäjä; Via Salaria, Vicus longus ja Argiletum; sekä Via Tiburtina, Via Labicana ja Via Subura.

## Reitti ja löydökset

Vicus jugarius sai alkunsa Forum Romanumilta heti Capitolium-kukkulan koillispuolelta. Se kulki Saturnuksen temppelin ja Basilica Julian välistä ensin mainitun itäpuolelta. Paikalla nykyisin oleva katukiveys ei ole antiikinaikainen, mutta se säilyttää kadun linjauksen Basilica Julian rakentamisen jälkeen. Ennen Augustuksen aikaa katu kulki hieman kaakompana.

Kadun alkupäässä sijaitsi Lacus Servilius -lähde, joka tuli surullisen kuuluisaksi Sullan proskriptioiden aikana, sillä murhattujen senaattorien päät asetettiin näytteille sinne. Agrippa koristeli sen Hydran kuvalla.

Tämän jälkeen katu kulki Velabrumin länsilaitaa, todennäköisesti aivan Capitoliumin reunaa pitkin. Tämä kertoo sen vanhasta alkuperästä, sillä se oli olemassa jo ennen kuin Capitoliumin ja Palatiumin välinen laakso oli kuivattu Cloaca maximalla; näin se vältti soisen alueen laakson keskellä. Katu päättyi Porta Carmentalikselle Capitoliumin lounaispuolella.

Antiikin lähteiden perusteella vaikuttaa siltä, ettei kadun varrella sijainnut muita merkittäviä pyhäkköjä kuin sille nimen antanut alttari. Augustus omisti sinne kuitenkin Cereen ja Ops Augustan alttarit. Vicus jugariuksen ja Capitoliumin välissä, aivan jälkimmäisen juurella, sijaitsi Aequimaelium, jonka nimen sanottiin tulleen siitä, että se sijaitsi Spurius Maeliuksen hävitetyn talon paikalla. Tämä alue toimi markkinapaikkana erityisesti karitsoille, sillä niitä tarvittiin suuria määriä uhrimenoihin, ja se vastasi todennäköisesti nykyistä Via del Monte Tarpeoa.

## Lähteet
Kevätlupikka

**Kevätlupikka** (*Sesleria heufleriana*) on heinäkasvien (Poaceae) heimoon, lupikoiden (*Sesleria*) sukuun kuuluva kasvilaji. Lajia kasvatetaan koristeheinänä.

Kevätlupikka on mätästävä ja harvoin rönsyjä muodostava heinälaji. Se on nuorena vihreä, mutta muuttuu alkukesästä sinertäväksi. Korret kasvavat yleensä 25–80&nbsp;senttimetriä korkeiksi, mutta joskus jopa metrinkorkuisiksi. Lehdet sijaitsevat suurimmaksi osaksi korsien tyvillä. Lehtitupet ovat kaljuja ja kielekkeet ovat lyhyitä, 0,2–0,5&nbsp;millimetriä pitkiä. Varsilehtien lavat ovat 0,8–5 senttimetriä pitkiä ja noin 0,2–0,5&nbsp;senttimetriä leveitä. Kevätlupikan kukintona on tiheä, munanmuotoinen tai liereä röyhy, joka on 1–8&nbsp;senttimetriä pitkä ja halkaisijaltaan 0,7–1,1&nbsp;senttimetriä. Yksittäiset tähkylät ovat 3–6&nbsp;millimetriä pitkiä. Tähkylöiden kaleet ja helpeet ovat 3–4&nbsp;millimetriä pitkiä ja kussakin kukassa on kaksi lyhyttä vihnettä.

Kevätlupikka kasvaa luontaisena itäisessä Keski-Euroopassa, mutta sitä kasvatetaan koristekasvina myös muun muassa Pohjois-Amerikassa. Luonnossa laji kasvaa metsissä ja kallioilla, yleensä kalkkipitoisilla paikoilla.

## Lähteet
Friðrik Sophusson

**Friðrik Klemenz Sophusson** (s. 18. lokakuuta 1943) on islantilainen itsenäisyyspuolueen poliitikko, joka istui kansanedustajana Alþingissä vuosina 1978–1998 sekä toimi Islannin teollisuusministerinä ja valtiovarainministerinä.

Friðrik kirjoitti ylioppilaaksi vuonna 1963 ja opiskeli sen jälkeen lääketiedettä Islannin yliopistossa, kunnes vaihtoi vuonna 1965 oikeustieteeseen. Hän valmistui lakimieheksi vuonna 1972. Vuosina 1973–1977 hän toimi itsenäisyyspuolueen nuorisojärjestön puheenjohtajana. Vuosina 1969–1977 sekä vuodesta 1981 lähtien hän on istunut itsenäisyyspuolueen puoluevaltuustossa. Vuoden 1978 parlamenttivaaleissa hänet valittiin Alþingiin. Vuosina 1981–1989 ja 1991–1999 hän toimi itsenäisyyspuolueen varapuheenjohtajana. Vuosina 1987–1988 hän toimi Islannin teollisuusministerinä ja vuosina 1991–1998 valtiovarainministerinä.

## Lähteet
Hamburgsund

**Hamburgsund** on taajama Tanumin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 696 asukasta vuoden 2023 lopussa.

## Lähteet

## Aiheesta muualla
Fordlândia

**Fordlândia** on kaupunki, jonka Henry Ford perusti vuonna 1928 Brasiliaan. Se sijaitsee Parán osavaltiossa Aveiron kaupungissa. Fordlândia oli osa Fordin suunnitelmaa tuottaa luonnonkumia autonosiin. Eurooppalaiset tahot tuottivat kumia eri puolilla maailmaa ja Ford ei halunnut olla riippuvainen näistä. Brasiliassa puita ei voitu sijoittaa liian lähekkäin loisien vuoksi, joista toisaalla ei ollut ongelmaa. Hanketta varjostivat alusta alkaen osaamattomuus ja epäonni: Fordilla oli omat ajatuksena miten työntekijöiden pitäisi elää muun muassa kieltäen alkoholin käytön, joka lopulta johti mellakoihin. Ford ei myöskään halunnut ottaa vastaan neuvoja. Toisen maailmansodan jälkeen Ford luovutti kaupungin Brasilian hallinnolle koska ei saanut sitä kannattavaksi synteettisen kumin tultua markkinoille.

## Lähteet

## Aiheesta muualla
* Antti J. Aho : Siellä, missä kumi kasvaa, Helsingin Sanomat, 06.12.1930, nro 330, s. 34, Kansalliskirjaston digitaaliset aineistot
Fagersanna

**Fagersanna** on taajama Tibron kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 723 asukasta vuoden 2023 lopussa.

## Lähteet

## Aiheesta muualla
Belén (Paraguay)

**Belén** on pikkukaupunki Paraguayssa Concepciónin departementissa. Sen asukasluku vuonna 2022 oli 10&nbsp;605.

## Maantiede

Belén sijaitsee Paraguayn Concepciónin departementissa. Kauriin kääntöpiiri kulkee kaupungin läpi.

## Historia
Belénin perusti jesuiitta José Sánchez Labrador 23. elokuuta 1760 lähetysasemana mbya-intiaaneille. Paikka oli yksi viimeisistä Paraguayssa perustetuista jesuiittojen lähetysasemista. Sen tarkoituksena oli rauhoittaa intiaanien hyökkäyksistä tunnettua aluetta. Jesuiittojen karkottamisen jälkeen siitä tuli yksi *[[pueblos de indios]]*-kylistä.

Vuoden 1947 sisällissodan aikana Beléniniä hallitsivat jonkin aikaa kapinalliset. Hallinnon joukot jälleenvaltasivat sen 24. heinäkuuta edeten vielä myöhemmin kapinallisten päätukikohtaan Concepciónissa.

## Väestö

Belénin asukasluku oli Paraguayn vuoden 2022 väestönlaskennan mukaan 10&nbsp;605.

## Lähteet
Carl Lundström (liikemies)

**Carl Lundström** (1960 Filipstad – 10. maaliskuuta 2025 Slovenia) oli ruotsalainen liikemies ja äärioikeistolainen aktivisti. Hän peri vuonna 1973 osuuden isänsä Wasabröd-yhtiöstä, joka myytiin sveitsiläiselle Sandoz AG:lle. Lundström sai kaupasta 77 miljoonaa kruunua. Hän oli 2000-luvun alussa yksi Pirate Bayn taustahenkilöistä, ja hänet tuomittiin vuonna 2009 tekijänoikeusrikoksista vuodeksi vankilaan sekä maksamaan kymmenien miljoonien kruunujen edestä vahingonkorvauksia. Hovioikeudessa vankeustuomio lieveni neljään kuukauteen. Lundström suoritti vankeustuomionsa ja hakeutui vuonna 2012 henkilökohtaiseen konkurssiin Sveitsissä, jonne hän oli muuttanut. Näin hän välttyi vahingonkorvausten maksamiselta.

Lundström oli 1980-luvulla mukana rasistisessa Bevara Sverige Svenskt -liikkeessä. Hänet tuomittiin vuonna 1986 kahden chileläisen pahoinpitelystä Tukholman vanhassakaupungissa. Hän oli myöhemmin jäsenenä Ny demokrati -puolueessa, josta hänet pakotettiin eroamaan. Vuonna 2021 hän oli Vaihtoehto Ruotsille -puolueen ehdokkaana seurakuntavaaleissa. Eräässä Facebook-päivityksessä Lundström kiisti holokaustin.

Lundström kuoli lento-onnettomuudessa 10. maaliskuuta 2025. Hänen ohjaamansa Mooney M20 -pienkone oli matkalla Kroatiasta Sveitsiin, kun se syöksyi maahan Sloveniassa. Lundström oli koneessa yksin. 

## Lähteet

## Aiheesta muualla
Nicole Bacharan

**Nicole Bacharan** (s. 25. tammikuuta 1955 Saint-Gaudens) on ranskalainen historioitsija ja politiikan tutkija.

Bacharan valmistui Institut d’études politiques de Parisista, Université Panthéon-Sorbonnesta ja College of Europesta. Häntä on kuultu usein transatlanttisten suhteiden ja yhdysvaltalaisen yhteiskunnan aiheiden asiantuntijana Ranskan, Yhdysvaltain, Belgian, Sveitsin sekä Italian televisio- ja radiolähetyksissä. Hän on kirjoittanut kolumneja ja artikkeleita muun muassa *[[Le Figaro]]on*, *[[Le Monde]]en*, *[[Le Point]]iin*, *[[The New York Times]]iin* ja *[[The Washington Post]]iin*. Bacharan on työskennellyt tutkijana Fondation nationale des sciences politiquesissa. Hän oli vuosina 2013–2014 Hoover-instituutin *National Fellow*.

Bacharanin kirjoihin Yhdysvalloista ja kansainvälisestä politiikasta kuuluvat *11-Septembre: le jour du chaos* (Dominique Simonnet’n kanssa), *Le guide des élections américaines*, *First Ladies* ja *Les Noirs américains: des champs de coton à la Maison-Blanche*. Bacharan on myös yhteistyössä Dominique Simonnet’n kanssa kirjoittanut lastenromaaneja *Némo*-sarjaan. Hänelle myönnettiin vuonna 2008 Kunnialegioonan arvo.

## Lähteet
Wasabröd

**Wasabröd AB** on ruotsalainen näkkileivistään tunnettu elintarvikeyritys, joka perustettiin vuonna 1919 nimellä *AB Skellefteå Spisbrödsfabrik*. Vuonna 1982 yhtiö myytiin sveitsiläiselle Sandoz-yhtymälle, ja vuodesta 1999 se on ollut italialaisen Barillan omistuksessa. Wasabrödin tehtaat sijaitsevat Ruotsin Filipstadissa, Saksan Cellessä, Norjan Hamarissa ja Puolan Wrocławissa.

Wasabröd on Ruotsin kuningashuoneen virallinen hovihankkija.
## Lähteet

## Aiheesta muualla

* Wasa.com
Kuka pelkää postimiestä?

**Kuka pelkää postimiestä?** tai **Postinkantaja** (, kansainvälisessä levityksessä *Junk Mail*) on vuonna 1997 ensi-iltaan tullut norjalainen komediaelokuva. Se edustaa mustaa huumoria ja on Pål Sletaunen esikoisohjaus. Se palkittiin muun muassa parhaan elokuvan, parhaan naispääosan ja parhaan miespääosan Amandalla. Elokuva kertoo laiskasta ja välinpitämättömästä Roy-nimisestä oslolaisesta postinkantajasta, joka sattumien kautta ajautuu rikollisiin piireihin.

## Lähteet

## Aiheesta muualla
* Nasjonalbiblioteket 
* Svensk Filmdatabas
Andrine Sæther

**Andrine Sæther** (s. 7. syyskuuta 1964 Oslo) on norjalainen näyttelijä. Hän on näytellyt Norjan kansallisteatterissa vuodesta 1995 sekä useissa elokuvissa ja televisiosarjoissa.
## Rooleja
* *[[Kuka pelkää postimiestä?]]* (1997) – Line
## Lähteet
Sæther

**Sæther** on seuraavien norjalaisten henkilöiden sukunimi:

* Andrine Sæther (s. 1964), näyttelijä
* Ole Sæther (1870–1946), kivääriampuja ja olympiavoittaja
Human Rights Campaign

**Human Rights Campaign (HRC)** on amerikkalainen HLBT-oikeuksia ajava järjestö. Se on Yhdysvaltojen suurin HLBT-aiheisiin keskittyvä poliittinen vaikuttamisjärjestö. Washington D.C:ssä sijaitseva järjestö keskittyy HLBT-ihmisten oikeuksien suojelemiseen ja laajentamiseen, mukaan lukien samaa sukupuolta olevien avioliiton puolustamiseen sekä syrjinnän ja viharikosten vastaiseen lainsäädännön ja HIV-tietoisuuden edistämiseen. Human Rights Campaign perustettiin vuonna 1980.
## Lähteet

## Aiheesta muualla
Bråbacka

**Bråbacka** on taajama Tibron kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 252 asukasta vuoden 2023 lopussa.

## Lähteet

## Aiheesta muualla
Jonny Halberg

**Jonny Halberg** (aik. *Berg*; s. 12. lokakuuta 1962 Fåberg) on norjalainen kirjailija. Hän on julkaissut novellikokoelmia ja romaaneja sekä käsikirjoittanut muun muassa elokuvan *[[Kuka pelkää postimiestä?]]* (1997).
## Teoksia
* *Overgang til tertiær* (novellikokoelma, 1989)
* *Gå under* (novellikokoelma, 1992)
* *Trass* (romaani, 1996)
* *Flommen* (romaani, 2000)
* *En uskyldig tid* (romaani, 2002)
* *Gå til fjellet* (romaani, 2004)
* *Tvillingen* (romaani, 2006)
* *All verdens ulykker* (romaani, 2007)
* *En norsk tragedie* (romaani, 2010)
## Lähteet
Halberg

**Halberg** on seuraavien henkilöiden sukunimi:

* Jonny Halberg (s. 1962), norjalainen kirjailija
* Murray Halberg (1933–2022), uusiseelantilainen juoksija ja olympiavoittaja
* Gus Hall, synt. *Arvo Kustaa Halberg* (1910–2000), yhdysvaltalainen kommunistipoliitikko
Bel Paese

**Bel Paese** (ital., ’kaunis maa’) on italialainen jälkiruokajuusto Lombardian alueelta. Se on valmistettu lehmänmaidosta ja sen rasvapitoisuus on noin 50 prosenttia. Bel Paesen maku on mieto ja kermainen.

Juuston nimi on otettu italialaisen geologin Antonio Stoppanin kirjasta *Il Bel Paese*, ja hänen kuvansa on juuston kääreessä.
## Lähteet

## Aiheesta muualla
Ehtoolehto (TV-sarja)

**Ehtoolehto** on Elisa Viihteen alkuperäissarja, joka perustuu Minna Lindgrenin *[[Ehtoolehto]]*-kirjatrilogian ensimmäiseen teokseen *Kuolema Ehtoolehdossa*. Kahdeksanosainen sarja esitetään Ruutu+-palvelussa. Taru Mäkelän* *ohjaaman ja Johanna Hartikaisen käsikirjoittaman sarjan päähenkilöinä nähdään näyttelijäkolmikko Leena Uotila, Eeva Litmanen ja Rea Mauranen. Televisiosarjan on tuottanut Helsinki-filmi.

## Lähteet
Kimmo Raatikainen

**Kimmo Eero Enok Raatikainen** (2. elokuuta 1955 Helsinki – 13. maaliskuuta 2008 Helsinki) oli suomalainen tietojenkäsittelytieteen professori.

Raatikainen syntyi toimituspäällikkö Voitto Raatikaisen ja sosionomi Hely Vahteran perheeseen. Hän avioitui 1981 Solveig Margareta Kurténin kanssa. Raatikainen tuli ylioppilaaksi Helsingin lyseosta 1975 ja valmistui Helsingin yliopistosta filosofian kandidaatiksi 1983 ja lisensiaatiksi 1988. Filosofian tohtoriksi hän väitteli siellä 1990 tutkimuksella *Modelling and analysis techniques for capacity planning*. 

Raatikainen oli Valtion tietokonekeskuksen erikoistutkija 1981–1985 ja Helsingin yliopistossa assistentti 1988–1990, lehtori 1990–1997 ja sitten tietojenkäsittelyopin professori. Hän oli samalla myös Research Fellow -tutkija Nokialla vuodesta 2000 ja johtava tutkija Tietotekniikan tutkimuslaitoksessa vuodesta 2001, samoin kuin Teknillisen korkeakoulun dosentti vuodesta 2002. Raatikaisen tutkimuskohteita olivat muun muassa tietokoneiden käyttöjärjestelmät ja väliohjelmistot sekä Internet-protokollat ja liikkuva, hajautettu tietojenkäsittely. 

## Lähteet
Ehtoolehto

**Ehtoolehto** on Minna Lindgrenin kirjoittama kirjatrilogia, johon kuuluvat kirjat Kuolema Ehtoolehdossa, Ehtoolehdon pakolaiset ja Ehtoolehdon tuho. Ehtoolehto-sarja on käännetty lähes 20 kielelle.

Menestyskirjasta ”Kuolema Ehtoolehdossa” on nyt tehty Elisa Viihteen alkuperäissarja ja sitä aletaan esittää Ruutu+ -palvelussa.

Televisiosarja *[[Ehtoolehto (TV-sarja)|Ehtoolehto]]* tullaan näkemään kahdeksanosaisena sarjana. Taru Mäkelän  ohjaaman sarjan päähenkilöinä nähdään kokenut näyttelijäkolmikko Leena Uotila, Eeva Litmanen ja Rea Mauranen. Sarjassa näyttelevät heidän lisäkseen Ilmari Saarelainen, Heikki Nousianen, Seela Sella, Ulla Tapaninen, Tom Wentzel, Jarkko Niemi sekä Minttu Mustakallio.

## Lähteet
Konstantínos Tasoúlas

**Konstantínos Tasoúlas** (; s. 17. heinäkuuta 1959 Ioánnina) on kreikkalainen juristi ja poliitikko sekä nykyinen Kreikan presidentti vuodesta 2025. Hän astui virkaan 13. maaliskuuta 2025.

## Elämä ja ura
### Tausta ja yksityiselämä

Tasoúlas syntyi Ioánninassa Epeiroksessa vuonna 1959. Hän opiskeli oikeustiedettä Ateenan yliopistossa ja toimi tämän jälkeen juristina ensin Ateenassa ja vuosina 1988–1989 Lontoossa. Hänen puolisonsa on Faní Stathopoúlou, ja heillä on kaksi lasta.

### Poliittinen ura

Politiikassa Tasoúlas edustaa keskustaoikeistolaista Uusi demokratia -puoluetta. Hän aloitti Evángelos Avérofin sihteerinä vuosina 1981–1990. Vuonna 1990 hänet valittiin Kifisián kunnanvaltuustoon. Vuonna 1994 hänet valittiin Kifisián kunnanjohtajaksi, missä tehtävässä hän toimi vuoteen 1998. Tasoúlas valittiin Kreikan parlamenttiin ensimmäisen kerran vuoden 2000 vaaleissa. Hänet valittiin parlamenttiin uudestaan vuosina 2004, 2007, 2009, 2012 (I ja II), 2015 (I ja II), 2019 ja 2023 (I ja II).

Tasoúlas toimi vuosina 2007–2009 Kreikan varapuolustusministerinä ja vuosina 2014–2015 kulttuuri- ja urheiluministerinä. Hänet valittiin parlamentin puhemieheksi vuonna 2019, toisen kerran toukokuussa 2023 ja kolmannen kerran heinäkuussa 2023. Vuosina 2013–2014 Tasoúlas toimi Konstantinos Karamanlis Institute for Democracy -instituutin puhemiehenä.

Tammikuussa 2025 pääministeri Kyriákos Mitsotákis ehdotti Tasoúlasin nimeämistä presidenttiehdokkaaksi. Tasoúlas hyväksyi nimityksen, mutta vasemmistolainen oppositio vastusti kutsuen sitä puoluepoliittiseksi nimitykseksi. Tasoúlas valittiin Kreikan presidentiksi presidentinvaalissa 25. tammikuuta – 12. helmikuuta 2025. Äänestyskierroksia pidettiin neljä, joista viimeisellä Tasoúlas sai 160 ääntä parlamentissa. Hän astui virkaan 13. maaliskuuta 2025 seuraten presidenttinä Katerína Sakellaropoúlouta.

Tasoúlas on ollut yksi näkyvimmistä kreikkalaispoliitikoista, jotka ovat vaatineet kreikkalaisten taideaarteiden palauttamista maahan.

## Kunnianosoituksia

*  Vapahtajan ritarikunnan suurristi (Kreikka, 2025, suurmestari)
*  Kunniaritarikunnan suurristi (Kreikka, 2025, suurmestari)
*  Feeniksin ritarikunnan suurristi (Kreikka, 2025, suurmestari)
*  Hyväntekijän ritarikunnan suurristi (Kreikka, 2025, suurmestari)

## Lähteet

## Aiheesta muualla

* Ο Πρόεδρος Κωνσταντίνος Αν. Τασούλας. Προεδρία της Ελληνικής Δημοκρατίας.
McBride

**McBride** tai **MacBride** on muun muassa seuraavien henkilöiden sukunimi:

* Brian McBride (s. 1974), yhdysvaltalainen jalkapalloilija
* Brian McBride (1970–2023), yhdysvaltalainen muusikko
* Danny McBride (s. 1976), yhdysvaltalainen näyttelijä ja koomikko
* Dick McBride (1928–2012), yhdysvaltalainen runoilija ja romaanikirjailija
* Jeff McBride (s. 1959), yhdysvaltalainen taikuri
* Kevin McBride (s. 1973), irlantilainen nyrkkeilijä
* Martina McBride (s. 1966), yhdysvaltalainen country-laulaja
* Melissa McBride (s. 1965), yhdysvaltalainen näyttelijä
* Sarah McBride (s. 1990), yhdysvaltalainen demokraattipoliitikko
* Seán MacBride (1904–1988), irlantilainen kansainvälinen poliitikko, Nobelin rauhanpalkinnon saaja.

## Kuvitteellisia henkilöitä

* Michael McBride, fantasiaelokuvassa *[[McBride ja Haltijat]]*
Birminghamin käsikirjoitus

**Birminghamin käsikirjoitus** on Birminghamin yliopiston kirjastosta löydetty Koraanin käsikirjoitus, joka on yksi  vanhimmista. Unohdetut pergamentit löytyivät, kun seulottiin Lähi-idästä peräisin olevien kirjojen ja dokumenttien kokoelmia. Pergamentin ikää tutkittiin vuonna 2015 radiohiiliajoituksella, jolloin kävi ilmi, että nahka oli 95,4 % todennäköisyydellä peräisin aikaväliltä 568–645. Pergamentilla olevan kirjoituksen ikää ei ole selvitetty. 

Käsikirjoitus sisältää katkelmia Koraanin kolmesta suurasta (Al-Kahf  8:17–31, Maryam 19:91–98 ja Ta Ha 20: 1–40). Katkelmat sisältävät varhaiskristillisiä tarinoita kuten kertomuksen Marian ilmestyksestä ja luolaan nukkuneista unikeoista.

## Koraanin ikä
Islamilaisen perimätiedon mukaan Muhammed sai ilmestyksiä vuosina 610–632, ja Koraani koottiin noin vuonna 650 kalifi Uthmanin aikana. Gabriel Said Reynolds on todennut, että Birminghamin löytö haastaa perinteisen käsityksen Koraanin kokoamisen ajankohdasta ja herättää kysymyksiä tekstin historiasta.

Koraanin ikää on tutkittu etsimällä sitä koskevia mainintoja varhaisesta kirjallisuudesta. Koraania ei mainita missään ennen 800- lukua. Esimerkiksi *Fiqh Akbar I* – käsikirjoitus, joka on varhaisin islamilaista lakia koskeva teksti 700-luvulta, ei tunne vielä Koraania. Lähi-idästä löydetyissä piirtokirjoituksissa sana "Koraani" esiintyy ensimmäisen kerran Mosulissa noin vuonna 810. Vanhin täydellinen Koraanin käsikirjoitus on vuodelta 870.

## Katso myös

* Sanaan käsikirjoitukset

## Lähteet

* 
* 

### Viitteet
Pirjo Ahokas

**Pirjo Vappu Helena Ahokas** (s. 9. huhtikuuta 1947 Oulu) on Turun yliopiston yleisen kirjallisuustieteen professori emerita, jonka erityistä osaamisaluetta on Yhdysvaltain nykykirjallisuus ja vähemmistökirjallisuus.

Ahokas kirjoitti ylioppilaaksi Oulun tyttölyseossa 1967, valmistui filosofian kandidaatiksi 1976 ja väitteli filosofian tohtoriksi Turun yliopistossa 1991. Hänen väitöskirjansa nimike on *Forging a new self : the Adamic protagonist and the emergence of a Jewish-American author as revealed through the novels of Bernard Malamud*. Lisäksi hänellä on vuonna 1975 yhdysvaltalaisessa Bridgeportin yliopistossa suoritettu Master of Arts -tutkinto.

Akateemisen työuransa Ahokas aloitti Turun yliopistossa 1973 väliaikaisena assistenttina. Sitä seurasivat työt tässä yliopistossa assistenttina, tutkimusassistenttina, viransijaisena apulaisprofessorina, määräaikaisena apulaisprofessorina, määräaikaisena professorina ja vuodesta 1998 vuonna 2015 tapahtuneeseen eläkkeelle jäämiseen asti yleisen kirjallisuustieteen professorina. Yhdysvalloissa Ahokas työskenteli tutkijana Yalen yliopistossa 1979–1983 ja 1987 sekä Harvardin yliopistossa 1994.

Ahokas on kirjoittanut useita kirjallisuustieteellisiä tutkimuksia ja muita julkaisuja sekä osallistunut monen kokoomateoksen tekemiseen yhtenä kirjoittajana tai toimittajana.

## Lähteet
Dalvarzinin aro

**Dalvarzinin aro** (, ) on aroalue Uzbekistanissa ja Tadžikistanissa. Se rajoittuu lännessä Syrdarjajokeen ja idässä Qurama- ja Muğulvuoriin.

Syrdarjan humuspitoisilla rantatasanteilla sijaitseva alue otettiin neuvostoaikana keinokastelun avulla maatalouskäyttöön. Siellä viljellään varsinkin puuvillaa sekä harjoitetaan puutarhan- ja karjanhoitoa. Dalvarzinin aron itäosa siirrettiin 1950-luvulla Tadžikistanin neuvostotasavallalle korvauksena Qairoqqumin tekojärven alle jääneistä viljelysmaista. Sinne asutettiin nykyisestä Vuoristo-Masttšohista siirretty Masttšohin piirin väestö.

## Lähteet
Sokkelopehmokrotti

**Sokkelopehmokrotti** (*Lophiocharon trisignatus*) tai **sokkeloantennikrotti** on pehmokrotteihin kuuluva kalalaji. Lajia tavataan lämpötimistä vesistä indopasifiselta merialueelta.

## Koko ja ulkonäkö
Sokkelopehmokrotti voi kasvaa 15–18 cm pitkäksi. Laji on ruumiinmuodoltaan suuripäinen, tukevahko ja pallomainen. Selkäevän ensimmäinen ruoto on kehittynyt pitkäksi houkuttimeksi. Rintaevät ovat kookkaat. Sokkelopehmokrotin väritys vaihtelee vihreästä ruskeaan tai oranssiin. Ruumiissa on tummaa verkkokuviointia. Kalan tunnusomainen piirre on pyrstöevän läpikuultavista tummareunasista täplistä muodostuvat rivit.

## Levinneisyys ja elintavat
Sokkelopehmokrottia tavataan Filippiineiltä Australian pohjois- ja länsirannikolle. Lajin elinympäristöä ovat kivikkoiset riutat ja laiturien lähistöt. Sokkelopehmokrotit elävät yksittäin ja niiden ravintoa ovat pienet kalat. Lisääntysmiskaudella koiraat kiinnittävät mätimunarykelmän ruumiiseensa.

Sokkelopehmokrotteja pidetään joskus akvaarioissa.

## Lähteet
Kreikan presidentinvaali 2025

**Kreikan presidentinvaali 2025** järjestettiin 25. tammikuuta – 12. helmikuuta 2025. Vaalissa valittiin uusi Kreikan presidentti viisivuotiskaudelle 2025–2030. Valinnan suoritti Kreikan parlamentti, ja presidentiksi valittiin Uusi demokratia -puoluetta edustava Konstantínos Tasoúlas.

Presidentinvaalissa valittiin seuraaja presidentti Katerína Sakellaropoúloulle. Pääministeri Kyriákos Mitsotákis ilmoitti, että hallitus esittää presidentiksi Tasoúlasta. Muita ehdotettuja oli kolme. Vaalissa tarvittiin neljä kierrosta. Ensimmäinen kierros järjestettiin 25. tammikuuta ja toinen kierros 31. tammikuuta. Kummassakin valintaan vaadittiin 200 ääntä, mutta kukaan ehdokkaista ei saanut tätä äänimäärää. Kolmas kierros järjestettiin 6. helmikuuta, ja siinä valintaan vaadittiin 180 ääntä, mutta kukaan ehdokkaista ei saanut tätäkään äänimäärää. Neljäs kierros järjestettiin 12. helmikuuta, ja siinä valintaan riitti ehdoton enemmistö parlamentin 300 äänestä eli 151 ääntä. Tasoúlas valittiin 160 äänellä.

Tasoúlas astui virkaansa 13. maaliskuuta 2025.

## Tulokset

Vaalin tulokset olivat:

## Lähteet
Keskisenjärvi (Vöyri)

**Keskisenjärvi** on Vöyrin kuntakeskuksen itäpuolella sijaitseva saareton järvi Pohjanmaalla. Sen pinta-ala on noin 1,1 neliökilometriä. Etäisyys Vaasasta on 44 kilometriä itään.

## Maantiede
Keskisenjärven ulottuvuus etelästä pohjoiseen on noin puolitoista kilometriä. Suurin ulottuvuus lännestä itään on noin kilometrin. Järvi on muodoltaan soikeahko. Itärannalla sijaitsee Keskis-niminen kylä, muut rannat ovat soistuneita (Pelkurmossen). Keskisenjärven lasku-uoma on noin puolen kilometrin pituinen Dammbäcken, josta vesi virtaa Storkärrsgölenin välityksellä pohjoiseen Röykasjärveen. Röykasjärvi puolestaan laskee Kimo å -jokea luoteeseen Pohjanlahteen.

Keskisenjärven itäpuolitse kulkee maantie 17797.

Keskisenjärvi (43.004.1.001) kuuluu Agnisbäckin valuma-alueeseen (43.004), joka on kolmannen jakovaiheen vesistö Oravaistenjoen vesistössä (43). Keskisenjärvi on valuma-alueensa ainoa vähintään hehtaarin laajuinen järvi. Se on toiseksi laajin Vöyrin 76:sta vähintään hehtaarin laajuisesta vakavedestä.

## Lähteet
Antiqua et nova

**Antiqua et nova** () on katolisen kirkon uskonopin dikasterion sekä kulttuurin ja koulutuksen dikasterion julkaisema tekoälyä koskeva asiakirja vuodelta 2025.

Asiakirjan sisällys on seuraava:
*I. Johdanto (1-6)
*II. Mitä on tekoäly? (7-12)
*III. Äly filosofisessa ja teologisessa perinteessä (13-35)
*IV. Etiikan rooli tekoälyn kehittämisen ohjaamisessa ja käytössä (36-48)
*V. Erityiskysymyksiä (49-107)  
*VI. Loppupohdintoja (108-117)

## Lähteet

## Aiheesta muualla
*Antiqua et nova 
*Alpo Penttinen: Paavi ja tekoäly Fides 13.6.2025
Deebo Samuel

**Tyshun Raequan ”Deebo” Samuel** (s. 15. tammikuuta 1996 Inman, Etelä-Carolina, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on laitahyökkääjä. Samuel edustaa NFL-joukkue Washington Commandersia. Ennen NFL-uraansa hän pelasi Etelä-Carolinan yliopiston joukkueessa. San Francisco 49ers varasi hänet toisella kierroksella 36. varausvuorolla . Heinäkuussa 2019 Samuel teki sopimuksen 49ersin kanssa. Heinäkuussa 2022 Samuel teki 49ersin kanssa kolmivuotisen ja yhteensä 73,5 miljoonan dollarin arvoisen jatkosopimuksen. Sopimuksen arvosta 58,1 miljoonan dollarin osuus on taattua rahaa. Maaliskuussa 2025 49ers kauppasi Samuelin Commandersiin vaihdossa viidennen kierroksen varausvuoroon. Kaudella 2021 Samuel valittiin Pro Bowl -tähdistöotteluun ja ensimmäiseen All-Pro-tähdistöjoukkueeseen. Samuel on pelannut 81 NFL:n runkosarjan ottelua. Näissä otteluissa hänellä on 334 kiinniottoa, 4 792 kiinniottojaardia ja 22 kiinniotolla tehtyä touchdownia. Hän on edennyt juoksemalla 1 143 jaardia ja tehnyt juoksemalla 20 touchdownia. Hän on rähmännyt pallon 12 kertaa. Samuel on pelannut 12  ottelua. Näissä otteluissa hänellä on 46 kiinniottoa, 638 kiinniottojaardia ja kaksi kiinniotolla tehtyä touchdownia. Hän on edennyt juoksemalla 288 jaardia ja tehnyt juoksemalla yhden touchdownin. Hän on rähmännyt pallon yhden kerran. Uran tilastot päivitetty kauden 2024 jälkeen.

## Lähteet
Norberto Menéndez

**Norberto Menéndez** (14. joulukuuta 1936 Buenos Aires – 26. toukokuuta 1994) oli argentiinalainen jalkapalloilija, pelipaikaltaan hyökkääjä. Menéndez voitti kuudesti Argentiinan pääsarjamestaruuden ensin kolmesti River Platen ja myöhemmin kolmesti Boca Juniorsin joukkueessa. Hän pelasi Argentiinan A-maajoukkueessa 14 ottelua ja teki niissä neljä maalia. Hän kuului joukkueen kokoonpanoon MM-kilpailuissa 1958, jossa hän pelasi kolmessa ottelussa täydet minuutit ja iski yhden maalin.

## Lähteet

## Aiheesta muualla
Alfredo Rojas

**Alfredo Hugo Rojas Delinge** (20. helmikuuta 1937 Lanús – 16. kesäkuuta 2023) oli argentiinalainen jalkapalloilija, pelipaikaltaan keskushyökkääjä. Hän oli pituudeltaan 184-senttimetrinen ja toimi pelaajauransa jälkeen valmennustehtävissä.

Rojas voitti Argentiinan pääsarjamestaruuden kaudella 1965 Boca Juniorsin joukkueessa. Hän pelasi Argentiinan A-maajoukkueessa 15 ottelua ja teki yhden maalin. Hän kuului maajoukkueen kokoonpanoon MM-kilpailuissa 1958 ja 1966.

## Lähteet

## Aiheesta muualla
S.W.A.T. (televisiosarja)

**S.W.A.T.** on yhdysvaltalainen CBS-kanavan poliisisarja, jota tehtiin vuosina 2017–2025. Se perustuu vuoden 1975 samannimiseen televisiosarjaan ja sen ensiesitys oli Yhdysvalloissa 7. marraskuuta 2017. Sarjaa tehtiin kahdeksan tuotantokautta vuoteen 2025 asti, jolloin ilmoitettiin sarjan pysyvästä lopettamisesta.

Sarja kertoo Los Angelesin poliisilaitoksen LAPD:n iskuryhmästä, swat-tiimistä. Se keskittyy kuvaamaan tiimin toimintaa tukikohdassa ja kentällä ja sivuaa myös sen jäsenten yksityiselämän draamoja.

Sarjan kaudet ovat saatavilla muun muassa Viaplay- ja Paramount+-suoratoistopalveluissa.

## Näyttelijät
Kalapääträsket

**Kalapääträsket** on noin seitsemän kilometriä Vöyrin kuntakeskuksesta koilliseen sijaitseva järvi Pohjanmaalla. Sen pinta-ala on noin 78 hehtaaria. Etäisyys Vaasasta on 40 kilometriä itään.

## Maantiede
Kalapääträsketin ulottuvuus lounaasta koilliseen on noin 3,4 kilometriä. Järvi on kauttaaltaan kapea. Sen eteläosaa kutsutaan nimellä Söderändan ja pohjoisosaa nimellä Nörrändan. Kalapääträsketin eteläosassa on pieni saaristo (Lillgrund, Storgrund). Järvi on kokonaisuudessaan luonnonsuojelualuetta.

Kalapääträsketiä reunustavat osin peltoaukeat. Osin rannat ovat soistuneita. Pientaloja on harvakseltaan. Koillisen rannan Nörrändsbergetin korkeustaso on yli 60 metriä merenpinnan yläpuolella. Kalapääträsketin lasku-uoma on Kalapääbäcken, joka virtaa pohjoiseen.

Kalapääträsket (43.007.1.001) kuuluu Hypbäckenin valuma-alueeseen (43.007), joka on kolmannen jakovaiheen vesistö Oravaistenjoen vesistössä (43). Kalapääträsket on valuma-alueensa ainoa vähintään hehtaarin laajuinen järvi. Se on kolmanneksi laajin Vöyrin 76:sta vähintään hehtaarin laajuisesta vakavedestä.

## Lähteet
Ángel Labruna

**Ángel Amadeo Labruna** (28. syyskuuta 1918 Buenos Aires – 20. syyskuuta 1983) oli argentiinalainen jalkapalloilija, pelipaikaltaan keskushyökkääjä. Hän oli pituudeltaan 175-senttimetrinen ja toimi pelaajauransa jälkeen valmennustehtävissä.

Labruna voitti urallaan yhdeksästi Argentiinan pääsarjamestaruuden, joista kaikki River Platen kanssa. Hän voitti kahdella kaudella maalipörssin. Labruna liittyi Argentiinan A-maajoukkueeseen joulukuussa 1952 ja pelasi joukkueessa 37 ottelua, joissa hän teki 17 maalia. Hän oli mukana voittamassa Copa Américaa kausilla 1945–1946 ja 1954–1955. Labruna kuului maajoukkueen kokoonpanoon myös MM-kilpailuissa 1958, jossa hän pelasi kahdessa ottelussa täydet minuutit.

## Lähteet

## Aiheesta muualla
Julio Musimessi

**Julio Elías Musimessi** (9. heinäkuuta 1924 Resistencia – 27. elokuuta 1997) oli argentiinalainen jalkapallomaalivahti. Musimessi voitti Argentiinan pääsarjamestaruuden kaudella 1954 Boca Juniorsin joukkueessa. Hän pelasi Argentiinan A-maajoukkueessa 14 ottelua ja oli mukana voittamassa Copa Américaa kaudella 1954–1955. Hän kuului maajoukkueen kokoonpanoon myös MM-kilpailuissa 1958 mutta ei pelannut yhtäkään ottelua.

## Lähteet

## Aiheesta muualla
Raija Sironen

**Raija-Liisa Sironen**  on saksan ja ranskan kielen opettaja ja suomentaja.

Suomentanut vuodesta 1983 lähtien teoreettisia artikkeleita kirjoittajilta kuten Michel Foucault, Pierre Bourdieu ja Bertolt Brecht. Niitä on julkaistu lehdissä sekä  artikkelikokoelmissa.

## Suomennetut teokset
* Wolfgang Schivelbusch, *Nautintoaineiden kulttuurihistoria*. Otava, 1986. Jälkisanat Pasi Falk. 
* Walter Benjamin, *Messiaanisen sirpaleita. Kirjoituksia kielestä, historiasta ja pelastuksesta*. Kansan Sivistystyön Liitto ja Tutkijaliitto, 1989 (2. painos 2024). 
* Thomas Ziehe, *Uusi nuoriso. Epätavanomaisen oppi­misen puolustus*. Vastapaino, 1991, (2. painos 1992). Yhdessä Jussi Tuormaan kanssa. 
* Roland Barthes, *Tekstin hurma*. Vastapaino, 1993. Jälkisanat Erkki Vainikkala. 
* Theodor W. Adorno, *Minima Moralia. Ajatuksia särjetystä elämästä*. Vastapaino, 2024. Yhdessä Erkki Vainikkalan kanssa.  https://kiiltomato.net/critic/theodor-adorno-minima-moralia/ - Teos oli vuoden 2025 J. A. Hollo suomennospalkintoehdokkaana.

## Lähteet
Federico Edwards

**Federico Roberto Edwards** (25. tammikuuta 1931 Santa Fe – 13. marraskuuta 2016) oli argentiinalainen jalkapalloilija, pelipaikaltaan keskuspuolustaja. Hän oli pituudeltaan 180-senttimetrinen ja edusti Argentiinan A-maajoukkuetta MM-kilpailuissa 1958.

## Lähteet

## Aiheesta muualla
Steve Daines

**Steve Daines** (s. 20. elokuuta 1962 Van Nuys, Kalifornia) on yhdysvaltalainen republikaanisen puolueen poliitikko.

Daines sai luonnontieteiden kandidaatin oppiarvon Montanan osavaltionyliopistosta vuonna 1984. Hän oli samana vuonna edustajana republikaanien kansallisessa puoluekokouksessa. Hän oli epäonnistuneesti ehdolla Montanan varakuvernööriksi vuonna 2008. Daines istui Yhdysvaltain edustajainhuoneessa vuosina 2013–2015 ja pääsi sitten Yhdysvaltain senaattiin. Hän matkusti vuonna 2022 Ukrainaan ja todisti Venäjän siviileihin kohdistamia julmuuksia. Donald Trumpin haukuttua Volodymyr Zelenskyita diktaattoriksi vuonna 2025 Daines totesi Vladimir Putinin olevan diktaattori ja syypää sodan jatkumiseen. Hän kuitenkin uskoi Trumpin diplomaattiseen osaamiseen rauhan aikaansaamisessa.

## Lähteet
Carinae (Rooma)

**Carinae** oli antiikin aikainen nimitys Esquilinus-kukkulan eteläharjanteen eli Oppiuksen länsipäälle Rooman kaupungissa Italiassa. Siihen kuului Suburan laaksoon laskeutunut rinne pohjoisessa ja Colosseumin laaksoon laskeutunut rinne etelässä.

Carinae vastasi aluetta, joka sijaitsee nykyisten San Pietro in Vincoli -kirkon ja Via del Colosseon välissä. Varhaisina aikoina sama alue tunnettiin nimellä Fagutal, mutta tämä nimi näyttää korvautuneen Carinaen nimellä. Serviuksen mukaan Carinaen nimi juontui Telluksen temppelin lähelle rakennetuista rakennuksista, jotka muistuttivat laivojen kölejä (*carina*).

Alueen poikki kulki *murus terreus*, joka oli todennäköisesti jäänne Serviuksen muuria edeltäneestä linnoituksesta. Carinaen huomattavin monumentti oli jo mainittu Telluksen temppeli, mutta tasavallan aikana alueella asui myös monia merkittäviä roomalaisia. Florus kutsuukin sitä kaupungin ”kuuluisimmaksi osaksi” (*celeberrima pars urbis*).

## Lähteet
Cermalus

**Cermalus** tai **Germalus** (lat.; ) oli antiikin aikainen nimitys Palatium-kukkulan länsi- ja luoteisosalle Rooman kaupungissa Italiassa. Se sijaitsi Velabrumin ja Vicus Tuscuksen suuntaan ja kuului Septimontiumin kukkuloihin.

Nimi säilyi käytössä ainakin varhaiselle keisarikaudelle. Tällöin nimi saattoi kuitenkin viitata rajoitetummin johonkin tiettyyn katuun, mahdollisesti nimeltään Cermalus minor tai Cermalus usculus, kuten eräässä piirtokirjoituksessa mainitaan.

## Lähteet
Fagutal

**Fagutal** oli varhainen antiikin aikainen nimitys Esquilinus-kukkulan länsiosalle Rooman kaupungissa Italiassa. Myöhemmin sama osa luettiin osaksi Oppiusta.

Fagutal on substantiivimuoto sanasta *fagutalis*, ja se annettiin tälle kukkulalle siellä kasvaneiden pyökkipuiden (*lucus Fagutalis*) mukaan. Jotkut näistä puista olivat vielä jäljellä tasavallan loppuun asti. Fagutal näyttää viitanneen myös paikalla olleseen Juppiterille omistettuun pyhäkköön.

Oppiuksen ja Fagutalin tarkka suhde ei ole selvä, sillä vaikka nämä erotetaan selvästi toisistaan Septimontiumin kuvauksessa, tämä erottelu ei ole yhtä selvä Argei-pyhäkköjen luettelossa. Todennäköisesti Fagutalia alettiin pitää vain yhtenä Oppiuksen osana, ja nimi Carinae saattoi vähitellen syrjäyttää sen kansan puheessa. Se vaikuttaa alun perin viitanneen vain kukkulan lounaisimpaan reunaan.

Nykyisin tätä osaa Oppiuksesta hallitsee San Pietro in Vincoli -kirkko.

## Lähteet
Germalus

**Germalus** voi viitata seuraaviin:

* Cermalus eli Germalus, Palatium-kukkulan osa antiikin Rooman kaupungissa
* *[[Germalus (suku)|Germalus]]*, ludesuku
Inter duos lucos (Capitolium)

**Inter duos lucos** (lat., ”kahden lehdon välissä”) oli antiikin aikainen nimitys painaumalle, joka sijaitsi Capitolium-kukkulalla Rooman kaupungissa Italiassa. Se sijaitsi kukkulan pohjoisen huipun Arxin ja eteläisen huipun eli varsinaisen Capitoliumin välissä, ja erotti ne toisistaan.

Inter duos lucoksen nimitys tuli siitä, että Capitoliumin katsottiin olleen alun perin puiden peittämä. Inter duos lucos itsessään vaikuttaa olleen ainakin Ciceron aikana melko avoin alue. Siellä sijaitsivat Romuluksen perustamana pidetty Asylum eli turvapaikka sekä Veioviksen temppeli. Joskus termejä Asylum ja *inter duos lucos* käytettiin synonyymeinä.

Capitoliumin inter duos lucosta ei tule sekoittaa vähemmän tunnettuun inter duos lucokseen Caelius-kukkulalla.

## Lähteet
Inter duos lucos (Caelius)

**Inter duos lucos** (lat., ”kahden lehdon välissä”) oli antiikin aikainen alue tai katu Caelius-kukkulalla Rooman kaupungissa Italiassa. Siellä sijaitsi Domus Tetricus (Domus Tetricorum). Caeliuksen inter duos lucos mainitaan antiikin lähteissä vain kerran. Se sijoitetaan nykyisen Santi Quattro Coronati -kirkon paikalle sekä sen ja Via San Stefano Rotondon väliselle alueelle.

Caeliuksen inter duos lucosta ei tule sekoittaa tunnetumpaan inter duos lucokseen Capitoliumilla.

## Lähteet
Keinottelua

**Keinottelua** (*Arbitrage*) on Nicholas Jareckin käsikirjoittama ja ohjaama trilleri vuodelta 2012. New Yorkin bisnesmaailmaan sijoittuvan elokuvan pääosissa näyttelevät Richard Gere, Susan Sarandon ja Tim Roth.

## Juoni
Newyorkilainen 60-vuotias miljardööri Robert Miller (Gere) on sijoitusrahastobisneksineen alamäessä tehtyään virheitä ja yrittää nyt myydä yritystään, jonka operatiivisessa johdossa on hänen tyttärensä (Brit Marling). Yksityiselämässään hän on tehnyt syrjähypyn, ja näitä molempia asioitaan hän on peitellyt vaimoltaan (Sarandon), tyttäreltään ja perheeltään. Hänen rakastajattarensa kuolee kun hänen ajamansa auto suistuu tieltä. Miller pakenee onnettomuuspaikalta luotettavan apurin (Nate Parker) avulla, mistä alkaa tiukka ja keinoja kaihtamaton poliisitutkinta samalla kun ostajataho viivyttelee yrityskaupan kanssa.

## Rooleissa

## Vastaanotto
Gere sai roolistaan Golden Globe -ehdokkuuden.

Elokuva sai Suomessa teatteriensi-iltansa marraskuussa 2012 ja se on esitetty suomalaisilla tv-kanavilla syyskuussa 2015 (Hero), kesäkuussa 2017 (Nelonen) sekä lokakuussa 2020 ja 2021 (Yle TV2). *Ilta-Sanomien* TV-lehdessä Taneli Topelius antoi elokuvalle kolme tähteä viidestä ja kirjoitti, että elokuva kertoo pohjimmiltaan rahan läpäisemästä ajatusmaailmasta, jossa rikkauksien tavoitteleminen määrittää kaikkia ratkaisuja ja moraaliltaan puhtaat ihmiset ovat harvassa. Hänestä elokuvan kunnianhimoiset osaset eivät aivan tue toisiaan varsinkaan, kun Richard Geren ilmaisurekisteri ei aivan riitä tulkitsemaan päähenkilön ristiriitaisia motiiveja.. MTV:n sivustolla Outi Heiskanen kehuu Geren kuin syntyneen uudelleen monien vaisujen roolien jälkeen ja sopivan erittäin hyvin pehmentämään kylmäkiskoista bisnestarinaa, joka voisi muuten olla hyvin epämiellyttävä. ”Vain Geren kaltainen lempeän miehen arkkityyppi saa Millerin pirullisesta kaksinaamaisuudesta näin hitchcockmaisen paljon irti.”

## Lähteet
Asylum (Rooma)

**Asylum** oli antiikin aikainen pyhitetty alue, joka sijaitsi Capitolium-kukkulalla Rooman kaupungissa Italiassa. Sen nimi tuli siitä, että se toimi alun perin turvapaikkana.

Asylum sijaitsi *[[Inter duos lucos (Capitolium)|inter duos lucos]]* -nimellä tunnetussa painaumassa, joka sijaitsi Capitoliumin kahden huipun Arxin ja varsinaisen Capitoliumin välissä (*inter Arcem et Capitolium*) ja erotti ne toisistaan. Perinteisesti Asylum sijoitetaan nykyisen Piazza del Campidoglion paikalle. Antiikin aikana paikka oli lähellä Veioviksen temppeliä ja Tabulariumia, mahdollisesti heti ensin mainitun eteläpuolella.

Asylum oli alun perin eräänläinen pyhäkkö. Sen nimi selitettiin sillä, että Romulus toivotti sinne tervetulleeksi kaikki pakolaiset Roomaa ympäröineistä yhdyskunnista saadakseen kaupunkiin uusia asukkaita. Joskus termejä Asylum ja *inter duos lucos* käytettiin synonyymeinä. Jälkimmäinen nimitys, suomeksi ”kahden lehdon välissä”, tuli siitä, että Capitoliumin katsottiin olleen alun perin puiden peittämä. Tacitus kuvaa Asylumin olleen itsekin lehto, *lucus Asyli* (”turvapaikkalehto”).

Asylumia ympäröi alun perin korkea kivimuuri. Sitä kuvataan suljetuksi tilaksi vielä Augustuksen aikana.

## Lähteet
Inter duos lucos

**Inter duos lucos** (lat., ”kahden lehdon välissä”) voi viitata seuraaviin paikkoihin antiikin Rooman kaupungissa:

* Inter duos lucos, paikka Capitolium-kukkulalla
* Inter duos lucos, alue tai katu Caelius-kukkulalla
Velia (Rooma)

**Velia** (lat.; ; myös monikossa lat. *Veliae*, kreik. ) oli antiikin aikainen nimitys harjanteelle, joka erkani Palatium-kukkulasta kohti Oppiusta Rooman kaupungissa Italiassa.

Velia sai alkunsa Palatiumin pohjoispuolen keskiosasta ja suuntautui kohti Oppiusta. Joskus sitä kutsutaan omaksi kukkulakseen, ja se luettiin yhdeksi niistä seitsemästä kukkulasta, joilla Septimontium-juhlaa vietettiin. Myöhempinä aikoina sitä kutsuttiin yleisemmin nimellä *Summa Sacra via*, sillä Sacra via sai alkunsa sen huipulta. Velian sijainti vastasi Tituksen riemukaaren nykyisin merkitsemää paikkaa. Erään teorian mukaan Velian nimen alle olisi kuulunut koko Palatiumin itäpuolisko.

Velian nimen merkitys ja alkuperä ovat yhä yhtä epävarmoja kuin ne olivat antiikin aikana. Nimi esiintyy useammin yksikössä, mutta joskus myös monikossa. Velia mainitaan antiikin kirjallisuudessa usein yhteydessä penaattien temppeliin ja Valeriusten taloon.  Dionysios Halikarnassoslainen kuvailee kukkulaa ”kohtalaisen korkeaksi ja jyrkkäreunaiseksi”.

Vuonna 1908 Tituksen riemukaaren läheltä löydettiin primitiivinen hauta, joka sijaitsi noin 28 metrin korkeudella merenpinnasta laskettuna, kun taas alkuperäinen maanpinta Forum Romanumin alimmassa osassa sijaitsi 3,60 metrin korkeudella ja Sepulcretumin kaivauksissa 10,63 metrissä. Harjanteen alkuperäistä korkeutta on mahdollisesti laskenut Neron Domus aurean rakentaminen.

## Lähteet
Lip-Bu Tan

**Lip-Bu Tan** (s. 1959 Malesia) on yhdysvaltalainen liikemies.

Tan varttui Singaporessa. Hän sai luonnontieteiden kandidaatin arvon Nanyangin teknillisestä yliopistosta ja luonnontieteiden maisterin arvon ydintekniikassa Massachusetts Institute of Technologysta. Hän valmistui myös Master of Business Administration -oppiarvolla San Franciscon yliopistosta. Tan perusti pääomasijoitusyhtiö Walden Internationalin vuonna 1987.

Tan toimi Cadence Design Systemsin toimitusjohtajana vuosina 2009–2021. Hänet nimitettiin Intelin toimitusjohtajaksi maaliskuussa 2025. Hän oli vuonna 2024 eronnut yhtiön hallituksesta vedoten erimielisyyksiin tavoista kääntää suunta talousvaikeuksien keskellä. Intelin hallitus lähestyi Tania uudelleen joulukuussa 2024, jolloin toimitusjohtajana toiminut Pat Gelsinger joutui lähtemään. 

## Lähteet
Tyler Kleven

**Tyler Kleven** (s. 10. tammikuuta 2002 Fargo, Pohjois-Dakota, Yhdysvallat) on yhdysvaltalainen jääkiekkoilija, pelipaikaltaan puolustaja. Kleven edustaa NHL-joukkue Ottawa Senatorsia.

Ennen NHL-uraansa hän pelasi Yhdysvaltain maajoukkueen kehitysohjelmassa ja Pohjois-Dakotan yliopiston joukkueessa. Senators varasi hänet toisella kierroksella 44. varausvuorolla . Kleven on pelannut 96 NHL:n runkosarjan ottelua. Näissä otteluissa hän on tehnyt neljä maalia ja yhdeksän syöttöä eli yhteensä 13 tehopistettä.  Kesäkuussa 2025 Kleven solmi Senatorsin kanssa kaksivuotisen ja yhteensä 3,2 miljoonan dollarin arvoisen jatkosopimuksen. Kleven kuului Yhdysvaltain joukkueeseen alle 20-vuotiaiden MM-kilpailuissa vuosina 2021 ja 2022. Uran tilastot päivitetty 2. kesäkuuta 2025.

## Lähteet
Tambovin mafia

**Tambovin mafia** on venäläinen rikollisjärjestö, jonka johtajana on pidetty Vladimir Kumarinia.

Vladimir Putinilla on kerrottu olleen yhteyksiä Tambovin mafiaan 1990-luvulla hänen toimiessaan Pietarissa Anatoli Sobtšakin alaisuudessa. Monissa tiedotusvälineissä järjestöön on kytketty myös liikemies Ilja Traber. Putinin Tambov-yhteyksiä on käsitelty muun muassa Mark Galeottin kirjassa *Voima ja valta – Venäjän mafia Kremlin suojeluksessa* (2019). Vuonna 2009 Vladimir Kumarin sai 15 vuoden vankeustuomion omaisuusrikoksista ja kiristyksestä. Vuonna 2016 hän sai lisäksi 23 vuoden tuomion murhasta ja murhan yrityksestä. Murhayritys oli kohdistunut vuonna 2006 Pietarin öljyterminaalin omistaneeseen Sergei Vasiljeviin, jonka henkivartija sai surmansa.

Espanjassa asetettiin vuonna 2016 kansainvälinen pidätysmääräys epäillyistä Tambovin ja Malyševin rikollisryhmien jäsenistä. Epäiltyihin kuului merkittäviä venäläisiä poliitikkoja. Pidätysmääräys liittyi Espanjassa tehtyihin rikoksiin, kuten murhaan, aseiden ja huumeiden salakuljetukseen, kiristykseen sekä rahanpesuun.

## Lähteet